《鲲身王》
清代·许廷崙

落花如尘香不歇，紫箫吹急夕阳没。灵旂似复小徘徊，解缆风微讫不发。

碧波涵镜逼人清，照见轻妆水底月。龙宫百宝纵光怪，洛水明珰汉皋佩。

淫佚民心有识伤，升平馀事无人缋。神来漠漠云无心，神去滔滔空水深。

士女杂沓举国狂，年年迎送鲲身王。

作者简介：许廷崙，台湾府治人。诸生。清道光年间（1821～1850）人士。